Un barrio u barri (de l'arabe hispanico bārrī, exterior) ye una subdivisión cheografica adintro d'una ciudat, lugar u districto. Os barrios son por un regular comunidatz socials con una considerable interacción personal entre os suyos habitants. L'orichen d'un barrio puet estar una decisión administrativa (gosando coincidir en iste caso con un districto), una iniciativa urbanistica (por eixemplo un grupo de casas construitas por una interpresa a os suyos treballadors) u simplament creyar-se por o sentimiento de pertenencia a una comunidat d'os suyos habitants, en iste caso basato a sobén en a historia u a proximidat. En bells puestos d'a cheografía aragonesa se troba o termín vico (d'o latín vicum, aldeya) fosilizato en a toponimia.